K O R R A L D U S

Haapsalu,			         14. jaanuar 2009 nr 22

Keeldumine maa ostueesõigusega
erastamise eeltoimingute tegemisest
(Suur-Liiva tn 10, Haapsalu)

Maa ostueesõigusega erastamist korraldab maavanem. Kohalik omavalitsus teeb maa ostueesõigusega erastamisel seaduses ja sellest tulenevates õigusaktides sätestatud erastamise eeltoiminguid. Kohaliku omavalitsuse poolt teostatavad eeltoimingud on reguleeritud Vabariigi Valitsuse 06. novembri 1996 määrusega nr 267 kinnitatud „Maa ostueesõigusega erastamise kord“ punktides 13-19.
Maa ostueesõigusega erastamise menetlus algab õigustatud subjekti avalduse esitamisega erastatava maa asukohajärgsele kohalikule omavalitsusele. Kohalik omavalitsus teeb avalduse kohta otsuse. Nimetatud korra punkti 15 kohaselt peab kohalik omavalitsus oma otsuses fikseerima järgmised maa erastamise seisukohalt olulised tingimused:
-	maa ostueesõigusega erastamise õiguslik alus koos viitega maareformi seaduse vastavale sättele;
-	andmed erastamist taotleva isiku kohta;
-	maa asukoht; 
-	pindala; 
-	maa sihtotstarve;
-	maa maksustamishind;
-	vajadusel muud maa erastamise tingimused.
Ettevalmistavad toimingud lõpevad katastriüksuse moodustamise toimiku esitamisega riigi maakatastripidajale katastriüksuse registreerimiseks ja ostueesõigusega erastamise toimiku esitamisega erastamise korraldajale, kes kontrollib maa ostueesõigusega erastamiseks esitatud dokumentide ja andmete õigsust ning võtab maareformi seaduses sätestatud, esitatud dokumentide, täiendavalt kogutud andmete ja riigi maakatastri andmete alusel vastu maa ostueesõigusega erastamise otsuse.
Vastavalt maareformi seadusele saavad maad ostueesõigusega erastada isikud, kellele maa on antud põliseks kasutamiseks Eesti NSV taluseaduse alusel või kellel on õigus osta maad ehitise või istanduse omanikuna, samuti elamu-, korteri-, garaaži-, suvila- või aiandusühistu tema liikmete ühiskasutuses olevat maad, mida ei taotleta tagasi. Ehitisena käsitletakse ehitusseaduse tähenduses maapinnaga püsivalt ühendatud hoonet või rajatist, samuti lõpetamata ehitist ja ehitise püstitamiseks seaduslikus korras väljaantud ehitusluba.
Allan Aru esitas Haapsalu Linnavalitsusele avalduse Suur-Liiva tn 10 maa ostueesõigusega erastamiseks, mis on registreeritud linnavalitsuse “Maa erastamise avalduste registris” 07.10.1999 registreerimisnumbriga 1103. Krundi Suur-Liiva tn 10 kasutamiseks on Haapsalu Linna RSN Täitevkomitee 22.07.1991 otsusega nr 18 “Individuaalelamu ehituskrundi andmine” Allan Arul kehtiv tähtajatu maakasutusõigus. Sama otsusega on kohustatud Allan Aru esitama 6 kuu jooksul Haapsalu Tehnilisele Inventariseerimisbüroole ehitusprojekt. Riiklikku ehitiste registrisse hoonet aadressiga Suur-Liiva tn 10 ei ole kantud ning ei ole väljastatud ehitusluba.
Kuna Suur-Liiva tn 10 erastamise avalduse juurde esitatud dokumentide alusel ei ole olnud võimalik maa ostueesõigusega erastamise avaldust senini rahuldada, siis pöördus Haapsalu Linnavalitsus 06.11.2008 kirjaga nr 5.3-1.5/5165 Allan Aru poole esitada avaldusele lisaks ehitusseaduse tähenduses ehitise seaduslikkust tõendavad dokumendid hiljemalt 20.novembriks 2008. Kuna linnavalitsuse eelpool nimetatud kiri oli saadetud Allan Aru vanale aadressile, siis jõudis kiri temani 20.novembril 2008. Allan Aru kirjutas linnavalitsuse maakorraldusosakonna juhataja Anu Ulm meili-aadressile edastades õige aadressi ja teate, et vastab kirjale 48. nädala jooksul (24.11.-30.11.2008). 20. novembrist on möödas 1,5 kuud. Linnavalitsuse kirjale ei ole Allan Aru vastanud, ostueesõigusega erastamiseks vajalikud dokumendid on esitamata.
Ülaltoodud põhjustel pole linnavalitsusel võimalik õigusaktidega ettenähtud maa ostueesõigusega erastamise eeltoiminguid teostada ega “Maa ostueesõigusega erastamise korra” punkti 15 kohast otsust vastu võtta.
Arvestades eeltoodut, vaadanud läbi Allan Aru poolt esitatud avalduse (reg. 7.10.1999 nr 1103) ja juhindudes asjaõigusseaduse rakendamise seaduse § 14, maareformi seaduse § 22 lg 1, Vabariigi Valitsuse 6.novembri 1996.a määrusest nr 267 „Maa ostueesõigusega erastamise kord“, kohaliku omavalitsuse korralduse seaduse § 6 lg 3 p 1, § 30 lg 1 p 3, Haapsalu põhimääruse § 35 lg 1 p 2 ja haldusmenetluse seadusest Haapsalu Linnavalitsus

k o r r a l d a b:

1.	Keelduda Suur-Liiva tn 10, Haapsalu ehituse juurde maa ostueesõigusega erastamiseks Allan Aru nimele õigusaktides ettenähtud eeltoimingute tegemisest.
2.	Korraldus teha teatavaks Allan Aru’le korralduse koopia saatmisega posti teel ja maakorraldusosakonna juhatajale (A. Ulm).
3.	Maakorraldusosakonnal esitada Maa-ameti Lääne katastribüroole taotlus koos korraldusega sihtotstarbe muutmiseks 15 päeva jooksul.
4.	Korraldus jõustub teatavakstegemisest.
5.	Korraldus avalikustada väljapanekuga linnavalitsuse fuajees.
6.	Käesoleva korralduse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul korralduse teatavakstegemisest.

Ingrid Danilov
Linnapea					Erko Kalev
Linnasekretär